
Om boken

Det er høysommer på Österlen, det store Antikkmarkedet i Degeberga skal straks gå av stabelen og lokalbefolkningen er i fyr og flamme over at en episode av tv-programmet Antikkrunden skal spilles inn på et slott i nærheten. Men portene rekker knapt å bli åpnet, før et brutalt mord på en ukjent antikkhandler slår dype sprekker i idyllen.

Kriminalkommissær Peter Vinston har ferie, men må trå til for å løse saken. Med seg får han Tove Esping, som kjemper for å beholde jobben hos Sirihamnspolitiet. Den umake duoen innser snart at antikvitetsverden er full av eksentriske figurer, gamle konflikter og gåter som viser seg usedvanlig vanskelig å løse. Det store spørsmålet de to må finne svar på er dette: Hvem er faktisk villig til å drepe i jakten på det største kuppet?


 

 

Vi elsker Österlen og har prøvd å beskrive landskapets geografi og historie så korrekt som mulig. Enkelte ganger har vi riktignok tatt oss friheter og avveket noe av hensyn til fortellingen. Alle karakterer er fiktive, eventuelle likheter med virkelige personer er en tilfeldighet.

 

 

Materialet i denne utgivelsen er vernet etter åndsverkloven. Det er derfor ikke tillatt å kopiere, avfotografere eller på annen måte gjengi eller overføre hele eller deler av utgivelsens innhold uten at det er hjemlet i lov, eller følger av avtale med Kopinor.

Bruk av hele eller deler av utgivelsen som grunnlag eller som treningskorpus i generative modeller som kan skape tekst, bilder, film, lyd eller annet innhold og uttrykk, er ikke tillatt uten særskilt avtale med rettighetshaverne.

Bruk av utgivelsens materiale i strid med lov eller avtale kan føre til inndragning, erstatningsansvar og straff i form av bøter eller fengsel.

 

 

Tilbakemeldinger vedrørende denne boken kan sendes til ebok@aschehoug.no

 

Originalens tittel: Ett fynd att dö för 

Copyright: : Copyright © Anders de la Motte & Måns Nilsson [2022]

Norsk utgave © 2024 H. Aschehoug & Co. (W. Nygaard), Oslo 

www.aschehoug.no

Omslag: Harvey Macaulay / imperiet.dk

Tilrettelagt for EPUB av Type-it AS, Trondheim 2024

 

ISBN: 978-82-03-45261-1


Persongalleri

 

 

PETER VINSTON, 49 ÅR

Politioverbetjent i Riksmord, Stockholm.

TOVE ESPING, 28 ÅR

Etterforsker hos politiet i Simrishamn.

CHRISTINA LÖWENHJELM, 49 ÅR

Psykolog og Peter Vinstons ekskone.

POPPE LÖWENHJELM, 54 ÅR

Slottsherre på Gärsnäs slott og Christinas nye mann.

AMANDA VINSTON, 16 ÅR

Datter av Peter og Christina.

LARS-GÖRAN «L-G» OLOFSSON, 60 ÅR

Birøkter og politisjef i Simrishamn.

THYRA BORÉN, 52 ÅR

Sjefskriminaltekniker.

JONNA OSTERMAN, 44 ÅR

Journalist og sjefredaktør i Cimbrishamnsbladet.

FELICIA ODUYA, 33 ÅR

Driver Felicias kafé i Komstad.

LENNART «NALLE» PERSSON, 61 ÅR

Dødsbohandler og deleier i Rask innbo og løsøre i Gladsax.

SUSANNE «SUSSI» PERSSON, 57 ÅR

Nalles kone og deleier i Rask innbo og løsøre i Gladsax.

JIMMY PERSSON, 29 ÅR

Sønn av Nalle og Sussi.

GERT «KINA-GERT» ZILLÉN, 71 ÅR

Samler og ekspert på kinesisk porselen.

MATS LINDEMAN, 59 ÅR

Eier av Lindemans auksjonsfirma i Tomelilla.

FABIAN «FABBE» ANDERKLEW, 52 ÅR

Antikvitetsekspert og deleier i Malmö auksjonskontor.

RENATA JÖNSSON-KAMINSKY, 39 ÅR

Statsadvokat ved statsadvokatkontoret i Sør-Skåne.

ANNA TYCHE, 42 ÅR

Antikvitetshandler med butikk i Malmö.

PIA LARSSON, 60 ÅR

Økonom og golfspiller med hageinteresse.

SVENSK OG ÖHLANDER

Politibetjenter i Simrishamn.

KROLL OG THOTT

Etterforskningsledere i Ystad.

HUNDEN BOB

Felicias collie som henger på kafeen.

KATTEN PLUTO

Langhåret gårdskatt som henger rundt Bäckstugan.


Prolog

Klokka var bare fire om morgenen, og det var enda en knapp time igjen til daggry. Men innimellom markedsbodene og de parkerte bilene var lyskjeglene fra lommelykter allerede å se. Flakkende, urolige lyspunkter, som om de som lyste med dem, ikke ville tiltrekke seg unødvendig oppmerksomhet. Følelsen av hemmelighetskremmeri ble forsterket av tåkesløret som svevde over det duggvåte gresset, og av de lavmælte, nesten hviskende diskusjonene som ble ført over bord og mellom presenningsvegger.

Det var fjerde søndag i juli, og Degeberga antikk- og samlermarked skulle åpne først klokka åtte, men alle som visste noe om antikviteter, var klar over at de beste forretningene ble gjort mye tidligere enn som så, i skjæret fra en lommelykt og til den diskré knitringen av kontanter.

Markedsplassen lå et stykke utenfor tettstedet, i dalstrøket ved elva Mörkavad, på et sted som ble kalt Trollelier på gamle kart. Et vakkert navn som ingen helt visste hvor kom fra. Troll og skrømt hadde vært nærværende i det lokale folkeminnet helt siden mennesker begynte å bosette seg i de naturskjønne omgivelsene.

Ikke langt herfra, lengre oppe i skråningene i Linderödsåsen og delvis skjult i den urgamle bøkeskogen, lå Forsakarsfallen. Bassenget mellom de to fossene hadde ifølge legenden blitt til da en jettekvinne forelsket seg i en fin menneskegutt og gravde en grotte til deres hemmelige kjærlighetsmøter. Men en lumsk rival, en sjalu jette, la om en bekk så vannet strømmet inn og forvandlet grotten til en dødsfelle for de to elskende.

De mer vitenskapelige anlagte hevdet at åsen, fossene og dalstrøket ble formet da innlandsisen trakk seg tilbake – en historie som var mer sannsynlig, men langt fra like morsom.

Gert Zillén brydde seg verken om nisser eller troll. Han hadde tatt turen til samlermarkedet i over tretti år og fulgte sin sedvanlige, grundig utarbeidede rutine. Han sto opp på pensjonatet klokka tre. Så hentet han kaffetåren og nistepakken på kjøkkenet, og la betalingen for det spartanske lille rommet i en konvolutt på bordet ved ytterdøra. Nøyaktig beløp på øret. Deretter fulgte en kort spasertur gjennom bygda i skjæret fra hodelykten. Bak seg dro han en trillebag, en sånn som enkelte foraktfullt kalte gammel dame-tralle, men som Gert, i takt med sin egen stigende alder, syntes var stadig mer uunnværlig.

Han var en tynn liten mann og gikk med forsiktige, rykkete bevegelser som fikk ham til å ligne på en gråspurv. Og akkurat som med gråspurven, var det få som la merke til ham. Hele livet hadde han gått ubemerket forbi, uten å gjøre videre inntrykk på noen. Han hadde riktignok vært forlovet et par år i ungdommen, men det hadde rent ut i sanden. Når det gjaldt arbeid, hadde han tilhørt de taust strevende, de som dag ut og dag inn, uten å tiltrekke seg oppmerksomhet, skjøttet sine oppgaver til punkt og prikke til det var tid for gullklokke og pensjon.

Men Gert Zillén hadde andre interesser som var viktigere enn kvinner og karriere.

Til tross for at han var noe over sytti og hadde drevet med antikviteter siden han bare var en dunete, liten slaur, kjente han fortsatt hjertet slå fortere foran jakten som ventet. At det nettopp var i dag han skulle gjøre «det store kuppet».

Vel framme ved markedsplassen stoppet Gert på en gresslette med utsikt over området, slo av hodelykten og tillot seg en kort pause. Han drakk en kopp kaffe fra den rutete termosen og spiste en brødskive mens han prøvde å finne ut hvor de andre tidlige kupp-jegerne befant seg, og hvordan han skulle legge opp strategien.

For noen år siden hadde han faktisk hatt hellet med seg, nettopp på en sånn tidlig morgen som dette. Han hadde snust opp en gammel kinesisk tekanne med bladmønster som en uvitende selger hadde solgt ham for bare et par hundrelapper, men som egentlig viste seg å være verdt over ti tusen. Det var ikke uvanlig at selgere tok feil. Når det gjaldt kinesisk porselen, var forskjellen mellom verdiløs og verdifull ofte så liten at det måtte en ekspert til for å oppdage den. Og det var få som var like kunnskapsrike på dette området som Kina-Gert Zillén, i hvert fall om man spurte ham selv.

Gert tømte kaffekoppen og skrudde lokket omhyggelig på termosen. Så tente han hodelykten igjen og gikk mot den mørkeste delen av markedsplassen. Med drevent blikk krysset han mellom bodene. Selgere dukket opp hist og her og nikket morgentrøtte. Presenninger ble løftet, duker trukket vekk, avispapir raslet mens ting ble pakket opp fra kasser.

Nå og da stoppet Gert for å se nærmere på et servise, men han fant ikke noe av spesiell interesse.

I enden av passasjen sto det et stort bord med en salig blanding av verktøy, gamle leker, kopper med skår i og stabler med bøker. Som oftest lot han være å bruke tid på loppemarkedbord som dette. De tilhørte speiderforeninger eller Lions-klubber som håpet å tjene noen slanter på ting de hadde fått forært, men i de aller fleste tilfeller var det bare rent skrot.

For sikkerhets skyld lot Gert hodelykten sveipe over loppene på bordet. Han skulle akkurat til å runde hjørnet for å fortsette inn i neste passasje da en gjenstand i utkanten av synsfeltet fanget hans oppmerksomhet. Han bråstoppet, vred på hodet for å flytte lyskjeglen tilbake.

Midt imellom to gamle bokstøtter og en Donald Duck-sparebøsse i plast sto det en liten skål. Den var lysegrønn med et innrisset blomstermønster, og for et utrent øye så den mest ut som en unnselig sukkerskål som var blitt til overs etter et for lengst forsvunnet kaffeservise.

Gert gikk nærmere. Hjertet hadde begynt å slå hardere. Han tok opp skålen og lyste på den med hodelykten mens han fiklet en lupe opp av lomma med den andre hånden. Vippet brillene ned på nesetippen og holdt det lille forstørrelsesglasset mot øyet.

Han betraktet krakeleringen i glasuren grundig. Den var så svak at den bare kunne skimtes som et spindelvev på overflaten. Deretter de utsøkte innrissingene, som var utført med en så mesterlig hånd at det var lett å tro at de var påført av en maskin.

Dette var imidlertid ingen masseprodusert sukkerskål, men noe helt annet.

Noe betydelig sjeldnere.

Et kupp av et sånt kaliber at det nesten fikk knærne hans til å begynne å skjelve.

Gert svelget. En gang, to.

Hjertet banket i brystet som en hammer. Han måtte kjøpe skålen, nå med det samme. Før en annen spekulant dukket opp i mørket.

Han så seg rundt, lette etter noen som hadde ansvaret for standen. Noen han kunne spørre om prisen og gjøre forretninger med. Men ingen var å se.

Det var Degeberga speiderforening som drev standen, det sto på et skilt. Ingen speider kunne ha den minste peiling på hva det var han holdt mellom de dirrende hendene sine.

Skulle han bare ta skålen? Legge et par tjuekroner eller rett og slett en hundrelapp under sparebøssa og gå?

Samtidig bød det ham imot å legge igjen et beløp på måfå. Han ville ha en pris, gjøre rett for seg, slik han alltid hadde gjort.

Til Gerts store lettelse kom en ung mann slentrende, i speiderskjorte og med rufsete hår. Han så ut til å sette moderat pris på å ha blitt den som tydeligvis tapte loddtrekningen om hvem som skulle ha morgenvakt.

«Unnskyld meg.» Stemmen til Gert var skingrende. Han kremtet, trakk pusten for å prøve igjen. «Du der …»

Han avbrøt seg selv midt i setningen.

Plutselig, selv om det var mørkt, merket Gert at en stor skygge la seg over ham. Det sto noen rett bak ryggen hans. Noen som stinket brennevin og aftershave, og hvis blotte nærvær fikk nakkehårene til å stritte mot skjortekragen hans.

«Nei, men er det ikke lille Kina-Gert?» sa en grov stemme. «Hva er det du står og trykker etter?»

Stemmen tilhørte en kar i sekstiårsalderen. Han hadde på seg blå vindjakke og under den en rutete skjorte stappet ned i en dongeribukse som var dratt høyt opp og ble holdt på plass av en livreim som kjempet på siste hullet. På hodet, trykket ned over det bustete håret, hadde han en kaps det sto Rask innbo og løsøre på.

Gert undertrykte et grøss. Lennart «Nalle» Persson var den mest beryktede dødsbo-handleren i Österlen. Antikvitetsbransjens egen åtselgribb, som rått og uten blygsel valgte ut sitt bytte.

Gert svettet. Hvis Nalle fikk den minste teft på skålen, kom han straks til å sette kloa i den.

«Ikke noe spesielt», mumlet Gert så likegyldig han klarte. «En liten sukkerskål, bare. Tenkte å kjøpe den til niesen min.»

Han vendte igjen oppmerksomheten mot speideren bak bordet.

«Hva skal du ha for denne?»

Han viftet fort med skålen, så Nalle fikk sett så lite som mulig av den.

«Ja, si det, du …», sa den unge mannen og gned søvnen ut av øynene.

Gert fiklet med portemoneen med den ene hånden samtidig som han holdt et fast grep rundt skålen med den andre. Han hadde håpet at Nalle skulle gå videre og la ham være i fred. Men den svære mannen ble i stedet stående, ruvet over ham og lot blikket brenne i nakken til Gert.

«Gert Zillén», sa Nalle med innsmigrende stemme. «Skånes fremste ekspert på kinesisk porselen.»

Han smekket med tunga.

«Det er jo det de kaller deg når du er ute og holder foredrag hos kjerringene i syforeningene?»

Gert nikket taust. Nalle fikk ham til å kaldsvette, han måtte avslutte disse forretningene umiddelbart.

«En femtilapp, så tar jeg den», sa han til speideren samtidig som han rakte fram noen sedler.

«Nå roer vi oss litt ned her.»

Den ene kjempelabben til Nalle landet på den nedsunkne skulderen til Gert, føyste ham en halvmeter bort fra standen før speideren hadde rukket å ta imot pengene.

«Hvis Skånes fremste ekspert på kinesisk porselen er interessert i ei lita sukkerskål, vil jeg for all del også ta en titt.»

Han strakte hånden oppfordrende mot Gert.

«Nei, den er solgt, jeg har kjøpt den», kvekket den lille mannen.

«Det har du vel ikke?» gryntet Nalle. «Du har jo fortsatt pengene i neven, og guttungen der har ikke sagt at det er greit. Få se på den der.»

Gert prøvde å gjøre motstand, men det var nytteløst. Nalle var altfor sterk og vred skålen lett ut av grepet hans.

«Nå skal vi se …», mumlet Nalle mens han gransket den.

«J-jeg skal ha den», stammet Gert. «Ikke sant?»

Han holdt fram sedlene igjen og prøvde å få støtte hos speideren på den andre siden av bordet.

«Han her var faktisk først», bekreftet den unge mannen. Nalle løftet en hånd for å be om stillhet, satte deretter skålen ned på bordet med et lite smell, akkurat utenfor rekkevidde for Gert.

«Vi sier det sånn», sa han til speideren. «Du ser ut som en gutt som forstår deg på gode forretninger. Jeg kjøper alt du har på bordet for fem tusen kroner. Hele sulamitten!»

Han halte opp en tjukk, blankslitt lærpung.

«Fem tusen kontant, så kan du si til de små speiderkameratene dine at du har gjort verdens beste forretninger og at dere slipper å stå her i sola hele dagen.»

Nalle talte sedlene og holdt fram en solid bunke.

Gert svelget. Han måtte gjøre noe, hva som helst.

Plutselig fanget han opp en bevegelse bak Nalle. Det sto noen der i mørket, en uformelig skygge som lot til å iaktta det som foregikk. Kanskje rett og slett en annen kjøper som været at noe var på gang, og som kom til å blande seg når som helst.

«Seks», pep Gert med panikk i stemmen. «Seks tusen.»

Det var alt han hadde med seg, hver eneste krone.

Nalle studerte ham ovenfra og ned, brøt deretter ut i et smil.

«Sju», sa han og dro enda noen sedler opp av den velfylte pungen. «Sju tusen er budt. Vil du høyne igjen, Gert? Jeg kan holde på i evigheter.»

«N-nei …», jamret Gert, som fortsatt klemte rundt de ynkelige tjuekronesedlene sine. Han burde ikke ha sagt noe, burde ha fortsatt å hevde sin rett som førstekjøper og ikke forvandlet det hele til en budrunde han aldri kom til å vinne.

Han prøvde å få øye på den nye kjøperen han syntes å skimte bak Nalle, men skyggen var borte. Kanskje den ikke hadde vært der i det hele tatt. Et fantasifoster som hadde narret ham til å gjøre en fatal feil.

«Jeg var faktisk først …», pep Gert, selv om han visste at det var for sent.

Speidergutten på den andre siden av bordet vred på seg, men det så ut som han hadde øynene festet på pengene.

«Altså … jeg vet ikke …»

Nalle rakte ham seddelbunken.

«Ta pengene nå, gutt. Og si til de andre speiderne at Nalle spanderer iskrem. Bare be jenta i iskiosken om å sette de på min regning.»

Han ristet oppfordrende på sedlene. Iskremen så ut til å bli tunga på vektskålen.

«Ja, jo, men da sier vi vel det, da.»

Speideren tok imot pengene.

«Bra!» Nalle humret og tok opp skålen igjen. «Pakk sammen rasket for meg og sett kassene bak bobilen på plass 214.»

Gert hadde problemer med å puste. Bakken gynget svakt.

Alle loppemarkeder han hadde vært på, alle tidlige morgener, alt skrotet han hadde vært nødt til å rote gjennom. Alle timene, dagene, månedene og årene han hadde tilbrakt med å lese referanselitteratur, studere auksjonskataloger og memorere bilder av kinesisk porselen på museer, hadde endelig båret frukter. Han hadde funnet det store kuppet, gjenstanden han hadde drømt om hele livet, og så bokstavelig talt fått den revet ut av hendene av en antikvitetsgribb som Nalle Persson.

Den digre mannen så ut som han moret seg over Gerts fortvilelse.

Han vippet skålen nonsjalant mellom tommel og pekefinger.

«Du Gert, du Gert, jeg er jo ikke Kina-ekspert som deg. Men jeg innbiller meg likevel at jeg har gjort et skikkelig kupp.»

Nalle flirte bredere, blottet en rad gulnede tenner. Kanskje det var på grunn av mørket og skyggene, eller fordi Gert hadde blitt rammet av oksygenmangel, men et lite øyeblikk innbilte han seg at Nalle ikke var et menneske, eller en gribb, men et troll. En ondskapsfull skapning som hadde sneket seg ut av skogen og stjålet skatten rett foran øynene på ham.

Nalle stappet skålen i innerlomma på vindjakka og slo Gert på skulderen, så hardt at han holdt på å miste balansen.

«Stikk innom en dag, så skal jeg fortelle hva jeg solgte den for!»

Nalle blunket med det ene øyet, snudde seg deretter og luntet av gårde.

Gert ble stående, som fastfrosset, fortsatt med tjuelappene i hånden. Grepet rundt sedlene var så hardt at knokene hvitnet.

I det øyeblikket var det som om noe ble ødelagt inni ham. En demning som plutselig brast og slapp ut årevis med undertrykte følelser han ikke visste at han hadde.

Raseri, sinne. Hat.

Brennende, hvitglødende hat. Han kom på et eventyr morfaren hans pleide å fortelle. Om at det eneste som biter på troll, er blanke våpen.

«Dette kommer du til å angre på», hveste han for seg selv mens han fulgte den kraftige ryggtavla til Nalle med blikket til den ble borte i mørket. «Om det så skal bli det siste jeg gjør.»


1

Klokka var halv ni søndag formiddag da politioverbetjent Peter Vinston tok på seg den skreddersydde dressjakka og rettet på slipsknuten foran speilet. Som vanlig måtte han bøye ryggen for å få plass innenfor speilrammen.

En måneds ferie fra Riksmord i Stockholm hadde gjort ham godt, noterte han seg. Det rødblonde håret hadde fått striper av sola, ansiktet et solbrunt skjær, og han så piggere ut enn på veldig lenge.

Den våren hadde han hatt uforklarlige besvimelsesanfall på jobb og blitt sykemeldt, og det var grunnen til at han hadde havnet motvillig her i Österlen for fire uker siden.

Han hadde tilbrakt tiden sammen med datteren Amanda, ekskona Christina og den nye mannen hennes Poppe, eier av Gärsnäs slott. Ganske umiddelbart hadde han blitt trukket inn i en drapsetterforskning ved å hjelpe lokalpolitiet med å løse saken med en kjendismegler som var blitt drept. Han het Jessie Anderson.

Til å begynne med hadde han følt en motvilje, men hadde begynt å sette pris på Österlen, til tross for alle skåninger og dyr. Men nå, etter en stille periode på tre uker, følte han seg uthvilt på grensen til kjedsomhet. Faktum var at han savnet å jobbe igjen.

Han strøk den trofaste reiseklesrullen fram og tilbake over dressjakka og forsiden av buksa. Ikke fordi han så verken lo eller ubehagelige hårstrå, men for sikkerhets skyld. Da han var ferdig, brettet han rullen sammen og stappet den i innerlomma, ga slipsknuten en siste justering før han gikk ut av soverommet og ut i det kombinerte kjøkkenet og stua.

Hytta han lånte av Poppe og Christina, var et idyllisk hvitkalket bindingsverkshus med stråtak og sprossede vinduer. Dørkarmene var lave, men Vinston hadde nå vennet seg til å dukke på de riktige stedene.

Han valgte en av de skakke keramikkrusene i kjøkkenskapet, skjenket i kaffe og bladde adspredt i Cimbrishamnsbladet mens han prøvde å få tiden til å gå.

Klokka ni hadde de bestemt, men kjente han Christina og Poppe rett, betydde det snarere ti over.

Degeberga antikk- og samlermarked åpner i dag, var overskriften i avisa. Over tre hundre utstillere, en kilometer med markedsboder og minst ti tusen besøkere ventes.

Vinston skummet artikkelen. Like godt å være forberedt på det som kom til å skje.

Han delte definitivt ikke antikvitetsinteressen til Christina og Poppe, men på den annen side kjedet han seg, noe som sammen med det faktum at Amanda skulle jobbe i iskiosken, hadde gjort at han inviterte seg selv til markedet.

Han gledet seg til å se datteren i arbeid. Hun hadde blitt så voksen. De siste ukene var de kommet betydelig nærmere hverandre, det var stor forskjell på å Facetime, slik de ellers gjorde, og å møtes i virkeligheten. Dessuten gledet han seg over Amandas nybakte interesse for hans egen jobb som politi.

Vinston bladde åndsfraværende videre i avisa og fikk øye på navnet Jonna Osterman. Midt i etterforskningen av den drepte megleren hadde han fått et slags forhold til Jonna. Men situasjonen hadde blitt mer komplisert fordi hun var sjefredaktør i Cimbrishamnsbladet og han selv etterforsket et drap. Da drapsmannen var tatt og skriveriene avsluttet, hadde faktisk han og Jonna snakket sammen et par ganger, men så dro hun på ferie og det hele rant ut i sanden. Og om bare noen uker ville han være tilbake i Stockholm igjen. Derfor var det neppe umaken verdt å gjøre noen flere forsøk.

Vinston brettet sammen avisa og la den øverst i den sirlige haugen ved døra.

Deretter tok han med seg mobilen, lommeboka og den skinninnbundne notatboka, hektet en svart paraply med mahognihåndtak ned fra en krok i gangen, og gikk ut av ytterdøra til en strålende høysommerdag.

Den sjarmerende lille hageflekken bugnet. Vinston, som alltid hadde bodd i byen, var forundret over hvor fort ting vokste. Tre dager tidligere hadde han dratt en stønnende gammel Husqvarna-gressklipper over plenen, men det så allerede ut til å måtte gjøres igjen. En klatreplante som hadde rukket ham opp til midjen da han ankom hytta, nådde nå nesten opp til takrennen.

Han ble stående på trappa og snust inn gjennom nesa. Det luktet deilig. Var det hans stressede tilværelse i Stockholm som hadde gjort at han hadde holdt opp med å få med seg dufter?

Tankene ble avbrutt av en mørk Jaguar som trillet inn oppkjørselen foran huset.

Poppe, en lubben man noe over 50, i linskjorte, med briller og et skjerf rundt halsen, hoppet ut fra passasjersetet.

«Beklager at vi er sene!» sa han mens han holdt bakdøra opp for Vinston. «Jeg skulle gjerne ha tatt på meg skylden, men det ville vært å lyve.»

Christina som satt bak rattet, himlet med øynene.

«Er du helt sikker på at du vil bli med, Peter?» Hun så på Vinston i bakspeilet. «Det er bare antikviteter der, og vi kommer til å være borte halve dagen.»

«Ja, absolutt», svarte han med påtatt entusiasme. «Dessuten vil jeg møte Amanda.»

Christina rygget ut av oppkjørselen og suste så fort av gårde at Vinston automatisk grep rundt håndtaket i taket.

«Du kommer vel innom slottet neste torsdag når vi får Antikrundan på besøk?» sa Poppe fra forsetet. «Fabbe er i toppform. Det blir årets begivenhet!»

«Fabian Anderklew», sufflerte Christina. «Han er en av stjernene i Antikrundan. Poppe og han er gamle studiekamerater.»

Vinston nikket som om han visste nøyaktig hva de snakket om.

Det plinget i Poppes mobil. Han tok den opp, skjøv solbrillene opp i pannen og lo deretter høyt.

Christina kikket nysgjerrig på mannen sin.

«Fra Fabbe?»

Poppe nikket.

«Han er på antikvitetsmarkedet allerede og får tydeligvis ikke gå i fred. Hør her!»

Han leste høyt fra mobilskjermen:

«Så snart jeg tar borti et forbasket eggeglass, tror folk det er et Fabergéegg. Vurderer forkledning, eventuelt løsnese og bart.»

Poppe brøt ut i en ny gaplatter.

«Typisk Fabbe!»

Christina møtte Vinstons blikk i bakspeilet igjen og himlet overdrevent med øynene.

«Hvis Fabbe virkelig ikke ønsker å bli gjenkjent på et antikvitetsmarked, kan han vel bare kle seg ned og droppe de der overdrevne brillene?» sa hun.

Poppe lot som han ikke hørte henne, en taktikk Vinston motvillig beundret.

De kjørte nordover på slingrete landeveier, passerte små idylliske landsbyer og hvitkalkede kirker. Landskapet var bedøvende vakkert, med pilalleer og okergule kornåkre som bøyde seg mykt i sommervinden. Hist og her syntes røyk og støv fra en og annen skurtresker.

Ved Degeberga marked sto hundrevis av biler parkert i sirlige rekker på en nyslått eng. For å komme dit, måtte man svinge inn på en smal grusvei og passere en dunete, ung mann med refleksvest, som med blandet hell prøvde å få de besøkende til å parkere på anvist plass.

Christina rullet ned vinduet.

«Hei, vi er utstillere», løy hun. «Vi skal bare losse av noen greier.»

Uten å vente på svar rullet hun opp vinduet igjen og trillet forbi trafikkvakten.

Vinston dekket ansiktet med hånden og huket seg litt ned i setet. Det var overhodet ikke hans stil å presse seg på.

Rett inntil markedsplassen rygget en hvit lastebil ut fra en plass, og Christina knep den frekt.

«Forhåpentligvis finner jeg ting til hagen, og da slipper jeg å slepe dem over en hel åker», sa hun for å rettferdiggjøre oppførselen sin.

«Christina har et nytt prosjekt, skjønner du, Peter», sa Poppe med et ertende tonefall. «Nå når vi endelig, etter sju sorger og åtte bekymringer, er ferdige med oppussingen av selve slottet … så gledet jeg meg til en sommer med late dager i løvhytta med en gin og tonic. Men hva gjør min elskede hustru da? Jo, hun bestemmer seg for at vi straks skal begynne på arbeidet med å anlegge en nøyaktig kopi av hagene i Versailles.»

«Vås!» fnøs Christina. «Det eneste jeg vil, er å tilbakeføre slottshagen til sånn som den så ut for to hundre år siden. Se på det som en kulturgjerning.»

Poppe slo ut med armene.

«Hvorfor nøye deg med det? Slottet ble bygget på 1300-tallet, skal vi ikke da sørge for å grave vollgraver og bygge en vindebro?»

Vinston humret høflig, løsnet sikkerhetsselen og åpnet bildøra. Han gledet seg til å strekke på beina og å slippe å høre på småertingen til Christina og Poppe.

Markedsplassen var enorm, like stor som tre–fire fotballbaner, beliggende i et dalsøkk og full av rekker med like trebord med presenningstak i brokete farger. Bordene var gruppert langs passasjer som løp parallelt gjennom hele området. Over bruset fra markedet ropte en speakerstemme nå og da ut forskjellig informasjon.

«Paraplyen kan du la ligge i bilen», sa Christina. «Ikke sjanse for regn i dag.»

«Bedre føre var enn etter snar», svarte Vinston snusfornuftig.

Den første passasjen var trang og full av mennesker. Solbrente turister i shorts og sandaler. Barnevogner, ryggsekker og altfor mange varme pølser og dryppende iskremer – urovekkende nær dressen til Vinston.

«Nå gjør vi dette på en strukturert måte, så går vi ikke glipp av noe», sa Christina. «Først tar vi oss gjennom en og en passasje, så avslutter vi med ytterrunden.»

Hun dro Poppe med seg inn i første rad med boder, mens Vinston fulgte sakte etter med paraplyen som en spaserstokk.

Lukten var noe av det første han la merke til. En interessant blanding av nyklipt gress, støv, gamle presenninger, fukt og stekt sild som han var veldig glad for at han ikke måtte forholde seg til i det daglige.

Allerede etter et titalls meter var det klart at alt som var til salgs, neppe kunne regnes som antikviteter. Enkelte av standene solgte lopper, tilsynelatende tilfeldig slengt utover bordene: enkeltstående servisedeler, LP-plater, gamle ukeblader og rustent verktøy. Andre hadde svært velkurerte bord med bare noen få, kostbare gjenstander.

«Her finner man alt fra dødsbohandlere til privatpersoner og samlere som har ryddet ut av hyllene hjemme», opplyste Christina og stoppet foran en stand som tilbød serviser fra 50- og 60-tallet. Tallerkener og kopper med fargerik dekor i form av blomster, streker og prikker. Vinston kjente igjen et servise med store grønne blader.

«Berså av Stig Lindberg, det er ikonisk», forklarte Christina. Hun pekte på noen tekopper med svarte og hvite striper. «Og de der heter Zebra og koster tusen spenn stykket.»

Vinston antok at forretningene gikk bra for de fleste utstillerne. Overalt ble det byttet sedler og swish-utbetalinger mot plastposer med avisinnpakkede kostbarheter.

I det fjerne så han politibetjentene Svensk og Öhlander fra Simirshamn politistasjon komme patruljerende i folkemengden. De fikk øye på ham og nikket. Bra de er ute og viser seg, tenkte Vinston. En sånn tilstelning med tusenvis av besøkende tiltrekker seg alltid lommetyver.

«Samler du på noe, Peter?» spurte Poppe.

«Bare feriedager til gode?» sa Christina megetsigende, uten å ta blikket fra et bord med utekrukker.

Vinston kremtet, flau over spydigheten.

«Nei, det gjør jeg ikke.»

«Jeg samler på sigarkuttere», sa Poppe. «Du må gjerne si fra hvis du ser noen.»

Christina hadde stoppet ved enda et bord, og Vinston og Poppe ble nødt til å finne seg i å gjøre det samme. Selgerne var et eldre par, for anledningen ikledd sekstitallsklær. På bordet lå det store mengder fargerike gjenstander, mest plast fra 1960- og 70-tallet. Ikke akkurat hagemøbler, noterte Vinston seg. Han lot blikket gli mot bordet ved siden av. Der ble det solgt naivistiske figurer i leire som han kjente igjen.

«Det der er Lisa Larson», sa Christina. «Men med de prisene kommer de bare til å bli solgt til japanske kjøpere.»

Vinston betraktet kundene foran standen, og ganske riktig sto det et asiatisk par og vred og vendte på figurene. Ved siden av seg hadde de en stor koffert på hjul.

«Hit kommer antikvitetshandlere fra hele verden for å gjøre noen kupp», fortsatte Christina. «Vi kommer sikkert til å støte på noen av ekspertene fra Antikrundan i passasjene her.»

«Og der har vi sannelig den mest kjente av dem!» utbrøt Poppe og vinket muntert til en mann i mosegrønn blazer, knallblått skjerf og et stort smil i ansiktet. «Fabbe, kom hit!»

Folkemengden delte seg for å slippe mannen fram. Han var på Poppes alder, hadde nesten ikke noe hår på hodet og hadde markerte, røde briller med en så merkelig form at de måtte være spesiallaget.

Etter blikkene og hviskingen å dømme var det tydelig at folk kjente ham igjen.

«Poppe! Christina!» utbrøt han høyt og ga dem hver sin klem. «Men hvordan går det med dere?» Han hørtes påtatt forferdet ut. «Dere ser tomhendte ut.»

«Vi har nettopp kommet», svarte Poppe unnskyldende. «Dette er Peter Vinston, Christinas eksmann og Sveriges beste politimann.» Han slo Vinston lett på skulderen. «Fabbe er en av mine eldste venner …»

«Nå vel, så gammel er jeg vel ikke!» lo han og rakte fram hånden.

«En av mine beste venner», rettet Poppe. «Du har sikkert sett ham på TV, Peter.»

«Hyggelig», sa Vinston mens de tok hverandre i hånden. Han kjente faktisk mannen igjen fra en eller annen episode av Antikrundan som han tilfeldigvis hadde glodd uengasjert på. Fabian Anderklew var den overlegent mest synlige og underholdende av takseringsekspertene.

Anderklew snudde seg mot Poppe.

«Så bra at jeg støtte på deg, kjære bror», sa han. «Kan jeg bare få låne deg et par sekunder? Det er noe jeg vil diskutere med deg.»

Uten å vente på svar dro han Poppe noen meter lengre bort.

«Here we go again …», mumlet Christina, like mye til seg selv som til Vinston. «Det der med kjære bror betyr garantert at han vil låne penger. Og nå når han har ordnet det sånn at Antikrundan kommer til slottet, kan ikke Poppe si nei.»

Vinston hørte bare etter med et halvt øre. Trengselen hadde tiltatt i passasjen, og det var bare et tidsspørsmål før noen kom til å tråkke på de nypussede spaserskoene hans.

Han bestemte seg for å oppsøke Amanda i iskiosken, det var jo for hennes skyld at han var blitt med.

Plutselig presset en kultivert stemme gjennom bruset og fikk alle innenfor en radius på tjue meter til å snu seg.

«I alle dager! Er det ikke Österlens egen Sherlock Holmes jeg skuer der fremme?»

En velkjent skikkelse med løftet stokk kom til syne i folkehavet. Han hadde på seg fotsid kaftan med broderier på brystet, panamahatt på skolten og et langt silkesjal slengt nonsjalant over skulderen. Et skritt bak ham kom en lav, veltrent mann med sydlandske trekk og helt like klær.

Det var Jan-Eric Sjöholm og ektemannen hans, Alfredo, som Vinston hadde stiftet bekjentskap med for noen uker siden.

«Peter Vinston, det er bare en ekte gentleman som deg som formår å ta på deg tredelt dress i en slik hete. Selv peser jeg som en svett hvalross.»

Skuespilleren tok av seg hatten og viftet seg med bremmen.

«Christina? Er det hans svale skjønnhet som kjøler ham ned? Eller er det hans sindige temperament?»

Vinston vred ubekvemt på seg.

«Du er vår velgjører, Peter», sa Jan-Eric og støttet seg mot ektemannen. «Etter at du løste drapet på Jessie Anderson har jeg fått intervjuforespørsler fra hele verden. Hvordan føles det å være mistenkt for mord? Hvordan bidro du til etterforskningen? Jeg håper du bærer over med at jeg overdriver min rolle en smule. Ingen vil jo være statist.»

«Det gjør meg absolutt ingenting», svarte Vinston med et smil. «Og forresten var vi to som løste drapet. Tove Esping var også med. Uten henne …»

Jan-Eric viftet avvergende med den ene hånden.

«Selvfølgelig, selvfølgelig. Æres den som æres bør, et cetera. Men takket være deg har jeg kommet tilbake fra glemselens evige jaktmarker og steget opp på parnasset igjen.»

«Vi håper oppmerksomheten vil føre til at Jan-Eric får være med i sommerpraten neste år», smettet Alfredo inn.

«Ja ja», avbrøt Jan-Eric og viftet igjen med hånden. «Vi får se hvordan det går med den saken. Det med sommerprat føles litt ut, og det virker dessuten livsfarlig. Se bare på stakkars Jessie.»

Skuespilleren skar en sørgmodig grimase som han forsterket med en teatralsk pause.

Christina, som hadde blitt lei av alt som hadde med drapet på Jessie Anderson å gjøre, sørget for å skifte samtaleemne.

«Hva gjør dere her? Jeg trodde dere hadde kjøpestopp?»

«Det har vi», utbrøt Alfredo. «Jeg har gitt Jan-Eric et ultimatum: én ting inn, én ting ut. Hvis ikke må han sove på sofaen.»

«Oi, det blir ikke lett», svarte Christina. «Her er det jo så mye fint. Jeg selv er ute etter hagemøbler og krukker i støpejern, og mens vi står her og snikksnakker, forsvinner alt. Jeg må fortsette. Og Peter er på vei for å treffe Amanda.»

Hun nikket oppfordrende til Vinston. Jan-Eric tok på seg hatten igjen.

«Lykke til i letingen. Au revoir, vakre mennesker!»

Skuespilleren blunket til Vinston og vagget videre i trengselen, med Alfredo på slep.

